b'\n_START_ARTICLE_\nKastytis Barisas\n_START_PARAGRAPH_\nKastytis Barisas (g. 1961 m. liepos 10 d. Panev\xc4\x97\xc5\xbeyje) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\n1976\xe2\x80\x931980 m. choro dirigavimo mok\xc4\x97si Panev\xc4\x97\xc5\xbeio J. \xc5\xa0vedo pedagogin\xc4\x97je muzikos mokykloje (d\xc4\x97st. E. Jak\xc5\xa1tien\xc4\x97). Mokykl\xc4\x85 baig\xc4\x99s su pagyrimu, 1980\xe2\x80\x931985 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. T. \xc5\xa0umsko klas\xc4\x97). 1993\xe2\x80\x931995 m. choro dirigavimo \xc5\xbeinias gilino Lietuvos muzikos akademijos meno aspirant\xc5\xabroje (vadovas doc. T. \xc5\xa0umskas)._NEWLINE_1983 m. Lietuvos dail\xc4\x97s institute suorganizavo student\xc5\xb3 kamerin\xc4\xaf mi\xc5\xa1r\xc5\xb3j\xc4\xaf chor\xc4\x85 ir jam su pertrauka iki 1993 m. s\xc4\x97kmingai vadovavo. Choras koncertavo Vilniuje, Kaune, Klaip\xc4\x97doje, Panev\xc4\x97\xc5\xbeyje, Trakuose, Palangoje, Rygoje, Leningrade ir Lenkijoje. Dalyvavo Baltijos respublik\xc5\xb3 auk\xc5\xa1t\xc5\xb3j\xc5\xb3 dail\xc4\x97s mokykl\xc5\xb3 festivaliuose Vilniuje (1988) ir Rygoje (1989), religin\xc4\x97s muzikos festivalyje \xe2\x80\x9eCantate Domino\xe2\x80\x9c Kaune (1992), 1990 m. Lietuvos tautin\xc4\x97je dain\xc5\xb3 \xc5\xa1vent\xc4\x97je Vilniuje ir 1991 m. Baltijos student\xc5\xb3 dain\xc5\xb3 \xc5\xa1vent\xc4\x97je \xe2\x80\x9eGaudeamus-XI" Latvijoje._NEWLINE_Nuo 1981 m. Vilniaus valstybinio pedagoginio instituto (universiteto) student\xc5\xb3 mi\xc5\xa1riojo choro \xe2\x80\x9eAve Vita\xe2\x80\x9c chormeisteris \xe2\x80\x93 dirigentas, nuo 1994 m. choro meno vadovas ir vyr. dirigentas. Akivaizd\xc5\xbeiai pakilo choro meninis lygis ir profesinis pasirinkt\xc5\xb3 k\xc5\xabrini\xc5\xb3 atlikimo meistri\xc5\xa1kumas. Kolektyvas propaguoja lietuvi\xc5\xa1k\xc4\x85 muzik\xc4\x85, pareng\xc4\x97 ir stambesni\xc5\xb3 k\xc5\xabrini\xc5\xb3: G. Faur\xc4\x97 \xe2\x80\x9eRequiem\xe2\x80\x9c, S. Moniuszkos Au\xc5\xa1ros Vart\xc5\xb3 litanija Nr. 1, V. Bartulio \xe2\x80\x9eMissa brevis\xe2\x80\x9c, J. Haydno \xe2\x80\x9eMissa St. Bernardi von Offida\xe2\x80\x9c ir kt. \xe2\x80\x9eAve Vita\xe2\x80\x9c po kelet\xc4\x85 kart\xc5\xb3 koncertavo Latvijoje, Ukrainoje, Gruzijoje, Rusijoje, Moldavijoje, Lenkijoje, Vokietijoje, Italijoje, Vatikane, dainavo Belgijoje, Nyderlanduose, \xc5\xa0veicarijoje ir Maltoje. Choras yra daugelio tarptautini\xc5\xb3 konkurs\xc5\xb3 bei festivali\xc5\xb3 dalyvis, peln\xc4\x99s pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3: 1995 m. Vokietijoje (Darmstadt) pirm\xc4\x85j\xc4\x85 viet\xc4\x85, 1995 m. X tarptautiniame Stasio \xc5\xa0imkaus chor\xc5\xb3 konkurse Klaip\xc4\x97doje tre\xc4\x8di\xc4\x85j\xc4\x85 viet\xc4\x85, 1997 m. XI tame pat konkurse pirm\xc4\x85j\xc4\x85, 1995 m. Nyderlanduose (Heythuysen) tris pirm\xc4\x85sias vietas ir pagrindin\xc4\xaf priz\xc4\x85, 1996 m. Slov\xc4\x97nijoje (Maribor) bronzos diplom\xc4\x85, 1996 m. Maltoje (Valletta) tre\xc4\x8di\xc4\x85j\xc4\x85 viet\xc4\x85. 1988 m. \xc5\xa0veicarijoje (Montreux) \xc5\xa1e\xc5\xa1t\xc4\x85 viet\xc4\x85 \xe2\x80\x93 III laipsnio apdovanojimas (i\xc5\xa1 devyniolikos). Gra\xc5\xbeiai pasirod\xc4\x97 tarptautiniuose religin\xc4\x97s muzikos festivaliuose \xc5\xa0iauliuose (1995) ir Loreto mieste \xe2\x80\x93 Italija (1996), 1997 m. student\xc5\xb3 mi\xc5\xa1ri\xc5\xb3j\xc5\xb3 chor\xc5\xb3 konkurse \xe2\x80\x9eJuventus\xe2\x80\x9c Kaune ir 1997 m. tarptautiniame chor\xc5\xb3 festivalyje \xe2\x80\x9eRiga dimd\xe2\x80\x9c Latvijoje. S\xc4\x97kmingai pasirod\xc4\x97 Lietuvos auk\xc5\xa1t\xc5\xb3j\xc5\xb3 mokykl\xc5\xb3 student\xc5\xb3 chor\xc5\xb3 festivaliuose (1995, 1996, 1997 m.) ir 1998 m. I tarptautiniame student\xc5\xb3 chor\xc5\xb3 festivalyje Vilniuje, sakralin\xc4\x97s muzikos chor\xc5\xb3 festivaliuose \xe2\x80\x9eCantate Domino\xe2\x80\x9c Kaune (1995, 1996, 1997 m.). 1995 m. dalyvavo Baltijos student\xc5\xb3 dain\xc5\xb3 \xc5\xa1ven\xc4\x97je \xe2\x80\x9eGaudeamus-XII\xe2\x80\x9c Tartu, gerai pasirod\xc4\x97 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s konkurse Vilniuje. Choras padar\xc4\x97 fondini\xc5\xb3 \xc4\xafra\xc5\xa1\xc5\xb3 Lietuvos radijui, 1996 m. i\xc5\xa1leido audiokaset\xc4\x99 \xe2\x80\x9eAve Vita\xe2\x80\x9c, o tais pa\xc4\x8diais metais Italijoje i\xc5\xa1leista garso kaset\xc4\x97 ir vaizdo kaset\xc4\x97, kuriose yra \xe2\x80\x9eAve Vita" \xc4\xafra\xc5\xa1ai._NEWLINE_K. Barisas dirba ir pedagogin\xc4\xaf darb\xc4\x85. Nuo 1988 m. Vilniaus pedagoginio instituto Estetinio lavinimo katedros asistentas, nuo 1992 m. Vilniaus pedagoginio universiteto Muzikos katedros vyr. asistentas, nuo 1989 m. Lietuvos muzikos akademijos Choro dirigavimo katedros vyr. asistentas, vargoninink\xc5\xb3 choro studijos vadovas._NEWLINE_Pastoviai skaito paskaitas Vilniaus pedagoginio universiteto Pedagog\xc5\xb3 kvalifikacijos centre ir Lietuvos pedagog\xc5\xb3 kvalifikacijos institute. Dirigentas domisi muzikos pedagogika, 1993 m. lank\xc4\x97 muzikos kursus APPLE Vilniuje, 1995 m. Muzikos \xc5\xa1vietimo centre i\xc5\xa1klaus\xc4\x97 pedagogikos paskait\xc5\xb3 cikl\xc4\x85, 1995 ir 1996 m. skait\xc4\x97 prane\xc5\xa1imus tarptautin\xc4\x97se mokslin\xc4\x97se konferencijose Vilniaus pedagoginiame universitete. Diriguoja koncertuose Lietuvoje ir u\xc5\xbesienyje, buvo 1991 m. Baltijos student\xc5\xb3 dain\xc5\xb3 \xc5\xa1vent\xc4\x97s \xe2\x80\x9eGaudeamus" Latvijoje ir 1995 m. analogi\xc5\xa1kos \xc5\xa1vent\xc4\x97s Estijoje dirigentas, 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas._NEWLINE_Televizijoje 2010 m. sausio \xe2\x80\x93 gegu\xc5\xbe\xc4\x97s m\xc4\x97n. kartu su dainininke Vaida Genyte dalyvavo LNK muzikiniame projekte \xe2\x80\x9e\xc5\xbdvaig\xc5\xbed\xc5\xbei\xc5\xb3 duetai 4\xe2\x80\x9c (pasiek\xc4\x97 pusfinalius).\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'